奉寄平原顏太守（幷序）
作者：高適
朝代：唐

paragraphs: 皇皇平原守，駟馬出關東。
銀印垂腰下，天書在篋中。
自承到官後，高枕揚清風。
豪富已低首，逋逃還力農。
始余梁宋間，甘予（與）[一]麋鹿同。
散髮對浮雲，浩歌追釣翁，如何顧疵賤，遂肯偕窮通。
耿介出憲司，慨然見羣公，賦詩感知己，獨立争愚蒙。
金石誰不仰，波瀾殊未窮；微軀枉多價，朽木慚良工。
上將拓邊西，薄才忝從戎，豈論濟代心，願効匹夫雄。
驊騮滿長皂，弱翮依彫籠，行軍動若飛，旋斾信嚴終[二]。
屢陪投醪醉，竊賀銘山功；雖無汗馬勞，且熟沙塞空。
去去勿復道，所思積深衷。
一爲天崖（涯）[三]客，三見南飛鴻，應念蕭關外，飄颻隨轉蓬。
（[一]依俞校。
[二]劉云：「嚴助終軍也。
二人乃漢武帝時文士有武略者。
蘇東坡詩：一時冠蓋盡嚴終。
」[三]依劉校。
）。